Смаленская вобласьць

**Смале́нская во́бласьць** () — вобласьць у Расеі. Адміністрацыйны цэнтар — места Смаленск.

Мяжуе з Маскоўскай, Калускай, Бранскай, Пскоўскай і Цьвярской абласьцямі Расеі, а таксама з Магілёўскай й Віцебскай абласьцямі Беларусі.

Была ўтвораная 27 верасьня 1937 року.

## Геаграфічныя зьвесткі

### Месцазнаходжаньне
Разьмяшчаецца ў цэнтральнай частцы Ўсходне-Эўрапейскай плятформы, на захадзе Эўрапейскай частцы Расеі, на мяжы зь Беларусьсю. Працягласьць вобласьці з поўначы на поўдзень — 255 км, з захаду на ўсход — 285 км.

### Клімат
Клімат умерана кантынэнтальны. Сярэдняя тэмпэратура ліпеня + 17&nbsp;°C, студзеня −9&nbsp;°C. Максымум ападкаў выпадае ўлетку.

### Рэльеф
Паверхня хвалістая, з узгорыстымі дзялянкамі і даволі глыбока запалымі рачнымі далінамі.

Большая частка тэрыторыі знаходзіцца ў межах Смаленскага, Духаўшчынскага (да 282 м) і Вяземскага ўзвышшаў. Максымальна высокі пункт рэгіёну — 321 м каля вёскі Мар’іна Вяземскага раёну. На паўночным захадзе — марэнавыя грады (Слабадзкая — да 241 м — і іншыя), дзялянка Віцебскага (да 232 м) і Валдайскага ўзвышшаў. На ўсходзе дзялянка Маскоўскага ўзвышша (вышыні да 255 м).

Нізіны — Вавузінская, Верхнедняпроўская, Бярэзінская нізіны; Прыдняпроўская нізіна на крайнім поўдні вобласьці з абсалютнымі вышынямі ад 175 да 180 м і Прыбалтыйская нізіна ў паўночна-заходняй частцы, дзе знаходзіцца найніжэйшы пункт — 141 м — на беразе ракі Дзьвіны на мяжы зь Беларусяй.

### Водныя аб’екты
Асноўная рака — Дняпро з прытокамі Сож, Дзясна, Вопь, Вязьма. Да басэйну Волгі належаць рэкі Вазуза ды ейны прыток Гжаць, а таксама прыток Акі рака Вугра. На паўночным захадзе цячэ кароткая дзялянка Дзьвіны ды ейны прыток рака Каспля.

У вобласьці некалькі сотняў азёраў. Найбуйнейшае сярод іх Акатаўскае (655 га), найглыбейшае — Бакланаўскае (28 мэтраў). Найбуйнейшае карставае возера — Калыгінскае.

Сярод буйных вадасховішчаў можна вылучыць Вазузкае ды Яўзскае, Смаленскае, Дзеснагорскае вадасховішчы.

## Гаспадарка
У 2012 годзе звыш паловы таваразвароту Смаленскай вобласьці прыпала на Беларусь — $1,637 млрд. Завоз беларускіх тавараў склаў 63 % імпарту вобласьці — 1,158 млрд. Зь Беларусі пераважна прывозілі абсталяваньне і аўтамабілі, чорныя і каляровыя мэталы ды хімічныя вырабы. У Беларусь вывозілі абсталяваньне і харчаваньне, сельскагаспадарчую сыравіну і хімічныя вырабы. У вобласьці працавала звыш 80 сумесных прадпрыемстваў зь беларускім капіталам, у тым ліку: ААТ «Айсбэрг», які выпускаў лядоўні «Атлянт», і ААТ «Смалспэцтэх», дзе выраблялі трактары «Беларус».

## Адукацыя
На кастрычнік 2013 году беларусы складалі 40 % студэнтаў Смаленску (5000 чалавек), 80 % якіх мелі вярнуцца ў Беларусь, бо навучаліся па мэтавым накіраваньні беларускіх прадпрыемстваў.

## Гісторыя
Была ўтвораная 27 верасьня 1937 року.

## Насельніцтва
Паводле зьвестак за 2002 год у Смаленскай вобласьці жыло 16 231 беларусаў (1,55 %, 3-е месца).

### Беларусы
Паводле перапісу насельніцтва 2010 году, у Смаленскай вобласьці пражывала звыш 12 000 беларусаў. Пры канцы ліпеня 2013 году мясцовыя беларусы заснавалі «Клюб беларусаў Смаленскага краю», старшынём якога абралі Ігара Сакалова.

## Адміністрацыйна-тэрытарыяльны падзел
З 2006 року на тэрыторыі вобласьці існуе 350 муніцыпальных утварэньняў, зь іх:

* 2 мескія акругі
* 25 муніцыпальных раёнаў
* 25 мескіх паселішчаў
* 298 сельскіх паселішчаў

## Крыніцы

## Вонкавыя спасылкі
* Славутасьці Смаленскай вобласьці на Radzima.org